Okresná prokuratúra Senica 
Janka Kráľa 735, 905 45 Senica 	

Sp. zn. : Pv 60/12/2205	Senica, 25.1.2012
EEČ : 2-19-5-2012

U Z N E S E N I E

Trestná vec:	obvinený XXXXX 
Trestný čin:	ublíženie na zdraví podľa § 223 Trestného zákona číslo 140/1961 Zbierky zákonov v znení zákona číslo 553/2002 Zbierky zákonov

Rozhodol: 	prokurátorka Okresnej prokuratúry Senica
Rozhodnutie:
Podľa § 215 odsek 2 písmeno c Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	povolanie: vodič
Skutková veta:
dňa 21.08.2003 asi o 14.30 h viedol nákladné motorové vozidlo zn. Mercedes Actros s poznávacím číslom XXXXX a návesom zn. Fruehaugf s poznávacím číslom XXXXX XXXXX po ceste I/51 medzi obcami Senica a Radošovce, pričom v km 83.970 pri predchádzaní bicyklistu XXXXX nedodržal bezpečný bočný odstup, pravou prednou časťou nárazníka zachytil o jeho bicykel a zrazil na zem, v dôsledku čoho XXXXX utrpel pomliaždenie hrudníka, zlomeninu 3 rebier vľavo a zlomeninu ľavého predlaktia,
Právna veta:
pretože o skutku odovzdanom na trestné stíhanie do cudziny bolo právoplatne rozhodnuté cudzozemským orgánom príslušným na konanie o trestnom čine, a to uznesením štátneho zástupcu Okresného štátneho zastupiteľstva v Chrudimi sp. zn. 1 ZT 116/2007 zo dňa 28.05.2007 o podmienečnom zastavení trestného stíhania v spojení s uznesením štátneho zástupcu Okresného štátneho zastupiteľstva v Chrudimi sp. zn. 1 ZT 116/2007 zo dňa 18.01.2008 o osvedčení, a toto rozhodnutie možno považovať za dostačujúce.

Odôvodnenie:
Poverený Okresného dopravného inšpektorátu Senica uznesením ČVS:ORP-57/DI-1-2003 zo dňa 29.04.2005 vzniesol obvinenie XXXXX pre trestný čin ublíženia na zdraví podľa § 223 Trestného zákona č. 140/1961 Zb., ktorého sa dopustil na  skutkovom základe uvedenom vo výrokovej časti tohto uznesenia. 

Dňa 30.06.2006 poverený príslušník Okresného dopravného inšpektorátu v Senici podľa § 228 odsek 2 písmeno a) Trestného poriadku trestnú vec proti obvinenému XXXXX pre trestný čin ublíženia na zdraví podľa § 223 Trestného zákona č. 140/1961 Zb. prerušil, pretože pre neprítomnosť obvineného nebolo možné vec náležite objasniť.

	Na základe žiadosti okresnej prokurátorky Okresnej prokuratúry v Senici Pv 569/03 zo dňa 17.01.2007 o prevzatie trestného stíhania proti obvinenému XXXXX pre trestný čin ublíženia na zdraví podľa § 223 Trestného zákona č. 140/1961 Zb. česká strana rozhodla o prevzatí trestného konania v uvedenej veci. 

Uznesením štátneho zástupcu Okresného štátneho zastupiteľstva v Chrudimi sp. zn. 1 ZT 116/2007 zo dňa 28.05.2007 bolo podmienečne zastavené trestné stíhanie proti obv. XXXXX pre trestný čin ublíženia na zdraví podľa § 223  Trestného zákona platného v Českej republike. Dňa 18.01.2008 štátny zástupca Okresného štátneho zastupiteľstva v Chrudimi uznesením sp. zn. 1 ZT 116/2007 rozhodol, že sa obv. XXXXX v skúšobnej dobe podmienečného zastavenia trestného stíhania osvedčil. Uznesenie nadobudlo právoplatnosť 29.01.2008. 

	Podľa § 215 odsek 2 písmeno c) Trestného poriadku prokurátor môže zastaviť trestné stíhanie, ak o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo inom správnom delikte a toto rozhodnutie možno považovať za dostačujúce.

Vzhľadom k tomu, že ide o trestný čin, pre ktorý je možné aj v Slovenskej republike využiť inštitút podmienečného zastavenia trestného stíhania, považujem uznesenia štátneho zástupcu o podmienečnom zastavení trestného stíhania a o osvedčení za dostačujúce, preto som trestné stíhanie proti obvinenému XXXXX pre trestný čin ublíženia na zdraví podľa § 223 Trestného zákona č. 140/1961 Zb. podľa § 215 odsek 2 písmeno c) Trestného poriadku zastavila.  

Poučenie:
Proti tomuto uzneseniu je prípustná sťažnosť, ktorú možno podať do troch dní odo dňa jeho doručenia prostredníctvom tunajšej prokuratúry na Krajskú prokuratúru v Trnave. Včas podaná sťažnosť má odkladný účinok.

Mgr. Anna Funková
prokurátorka